钦定古今图书集成/明伦汇编/氏族典/第257卷 > 王逊
## 钦定古今图书集成/明伦汇编/氏族典/第257卷 > 王逊

按《晋书王逊传》：“逊字邵伯，魏兴人也。仕郡，察孝廉，为
吏部令史，累迁上洛太守。私牛马在郡生驹犊者，秩
满悉以付官，云是郡中所产也。转魏兴太守。惠帝末，
西南裔叛，宁州刺史李毅卒，城中百馀人奉毅女，固
守经年。永嘉四年，治中毛孟诣京师求刺史，乃以逊
为南裔校尉、宁州刺史。逊与孟俱行，逾年乃至。吏士”
散没，城邑丘墟。逊披荒纠厉，收聚离散，专仗威刑，鞭
挞殊俗，诛豪右不奉法度者数十家，威行宁土。又遣
子澄奉表劝进于元帝。帝嘉之，赐爵褒中县公。先是，
越巂太守李钊为李雄所执，自蜀逃归，逊复以钊为
越巂太守。李雄遣李骧攻钊，钊败，骧等又渡泸水，寇
宁州。逊使将军姚崇距之，战于堂狼，大破骧等。逊以
崇不穷追也，怒，囚群帅，执崇鞭之，怒甚，发上冲冠，夜
中卒。逊在州十四年，州人复立逊中子坚行州府事。
征还京，病卒。兄澄袭爵，历魏兴太守、散骑常侍。